भारतीय वन्य-जीवन का सबसे सुंदर और मनमोहक दर्शन कराने वाला राज्य है मध्यप्रदेश। कान्हा, बांधवगढ़, पेंच, सतपुड़ा, पन्ना जैसे वन्य-जीवों से समृद्ध राष्ट्रीय उद्यानों के साथ ही मध्यप्रदेश में अनोखा फॉसिल पार्क भी है। यदि लाखों वर्ष पूर्व के प्राणी-जीवन का दर्शन करना हो तो बांधवगढ़ के पास घुघवा फॉसिल पार्क अवश्य आइये। १९५५ में राष्ट्रीय उद्यान का दर्जा प्राप्त करनेवाले कान्हा के जंगलों को १९७३ में बाघ परियोजना में भी शामिल किया गया। ऊंचे और हरेभरे साल वृक्षों से भरपूर इस जंगल में बांस के पेड़ भी बहुतायत में हैं। शाकाहारी जानवरों के लिए चरागाह भी अनगिनत हैं। लेखक रुडयार्ड किपलिंग को ‘द जंगल बुक’ उपन्यास लिखने की प्रेरणा इसी जंगल से मिली थी। भालू से लेकर दुर्लभ बारहसिंगा तक कान्हा का वन-जीवन विविधता से भरपूर है। बाघों के संरक्षण के साथ ही बारहसिंगा की प्रजाति का संरक्षण करने की जिम्मेदारी कान्हा ने बखूबी निभाई है। बांधवगढ़ राष्ट्रीय उद्यान का पौराणिक महत्व भी है। इस जंगल में स्थित किला बांधवगढ़ यानि बंधु का किला माना जाता है। यह बंधु और कोई नहीं, भगवान् श्रीराम के बंधु लक्ष्मण हैं। इस जंगल का एक और ऐतिहासिक महत्व यह है कि भारत में सबसे पहला सफेद बाघ इसी जंगल में पाया गया था। कान्हा और बांधवगढ़ दोनों राष्ट्रीय उद्यानों तक पहुंचने के लिए नजदीकी रेलवे स्टेशन है जबलपुर। यहां से पांच-छह घंटे का सफर करके इन उद्यानों तक पहुंचा जा सकता है। इसी के साथ जबलपुर के पास धुआंधार और भेड़ाघाट के प्रसिद्ध स्थलों पर जाना भी आसान है। नर्मदा के तेज प्रवाह से तैयार हुए प्राकृतिक शिल्प यहां देखते ही बनते हैं।